চারুকলা উত্সবে শিল্পী শুভাপ্রসন্নর গরহাজিরা নিয়ে প্রকাশ্যেই প্রশ্ন তুললেন মুখ্যমন্ত্রী।  সারদা কাণ্ডে নাম জড়ানোর পর থেকেই তৃণমূল বা সরকারের কোনও কর্মসূচিতে শিল্পী শুভাপ্রসন্নকে দেখা যাচ্ছে না। এবারে তাঁর গরহাজিরা নিয়ে প্রশ্ন তুললেন মুখ্যমন্ত্রী। রাজ্যের শিল্পী-সাহিত্যিক মহল থেকেই প্রথম পরিবর্তনের স্লোগানটা উঠেছিল। পরিবর্তনপন্থী সেই সব বুদ্ধিজীবীদের প্রথম সারিতেই ছিলেন শুভাপ্রসন্ন। রাজ্যে বর্তমান  শাসক দলের সঙ্গে ঘনিষ্ঠতার সূত্রপাত তখন থেকেই। পালা বদলের পর তাই শুধুমাত্র তৃণমূলের কর্মসূচিতেই নয়, বিভিন্ন সরকারি অনুষ্ঠানেও নিয়মিত দেখা যেত শুভাপ্রসন্নকে। পরিস্থিতি হঠাত্‍ই বদলে যায় সারদা তদন্ত এগোনোর পর। ইডির তদন্তে নাম জড়ায় শুভাপ্রসন্নর। একটি টেলিভিশন চ্যানেলের মালিকানা হস্তান্তর নিয়ে জিজ্ঞাসাবাদের জন্য শুভাপ্রসন্নকে ডেকে পাঠায়  ইডি। এরপর এক অনুষ্ঠানে মুখ্যমন্ত্রী জানিয়ে দেন, আইন আইনের পথে চলবে। এরপরই কিছুটা অন্তরালে চলে যান শুভাপ্রসন্ন। তৃণমূল বা সরকারের অনুষ্ঠানে আর তাঁকে দেখা যাচ্ছিল না। গরহাজিরার সেই ট্র্যাডিশন এখনও চলছে। মঙ্গলবার চারুকলা উত্সবের অনুষ্ঠানেও তাঁর দেখা মেলেনি। চারুকলা পর্ষদের ভাইস চেয়ারম্যান হয়েও শুভাপ্রসন্ন গরহাজির থাকায় প্রশ্ন তোলেন মুখ্যমন্ত্রী। এতদিন পর শুভাপ্রসন্ন সম্বন্ধে কেন খোঁজ নিলেন মুখ্যমন্ত্রী? তবে কি দল এখনও শিল্পীর পাশে? এই প্রশ্নের সম্পষ্ট উত্তর না মিললেও সরকারি বিভিন্ন কমিটিতে এখনও বহাল তবিয়তে রয়ে গিয়েছেন শুভাপ্রসন্ন।